กระทรวงคมนาคม เตรียมพร้อม 3 มาตรการ อำนวยความสะดวกประชาชน ในการเดินทางช่วงเทศกาลปีใหม่ 2563
กระทรวงคมนาคม เตรียมพร้อม 3 มาตรการ อำนวยความสะดวกประชาชน ในการเดินทางช่วงเทศกาลปีใหม่ 2563 นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากนโยบายแผนอำนวยความสะดวกและปลอดภัยฯ ช่วงเทศกาลปีใหม่ พ.ศ.2563 โดยนายศักดิ์สยาม ชิดชอบ รัฐมนตรีว่าการกระทรวงคมนาคม ได้เน้นย้ำหน่วยงานในสังกัดเตรียมความพร้อมมาตรการดูแลความปลอดภัยให้กับประชาชนที่เดินทางท่องเที่ยว หรือกลับภูมิลำเนา 3 มาตรการ ประกอบด้วย ช่วงก่อนเทศกาล 6 วัน ระหว่างวันที่ 20-25 ธันวาคม 2562 จะเตรียมความพร้อมการให้บริการประชาชน ในด้านการอำนวยความสะดวกและปลอดภัย อาทิ เตรียมรถโดยสารสาธารณะและซ่อมแซมถนนให้มีสภาพดีพร้อมใช้งาน จัดทำป้ายรณรงค์และประชาสัมพันธ์ข้อมูลข่าวสารผ่านสื่อช่องทางต่างๆ ช่วงเทศกาล 8 วัน ระหว่างวันที่ 26 ธันวาคม 2562 ถึง 2 มกราคม 2563 ให้อำนวยความสะดวกการเดินทางของประชาชนทั้งขาไปและกลับทั้งรถยนต์ส่วนบุคคล และการบริการขนส่งสาธารณะ บริเวณสถานีขนส่งโดยสารและบังคับใช้กฎหมายอย่างเข้มงวด และช่วงหลังเทศกาล 7 วัน ระหว่างวันที่ 3-9 มกราคม 2563 ให้สรุปผลการดำเนินงานภายในวันที่ 9 มกราคม 2563 เพื่อนำไปสู่แนวทางการแก้ไขปัญหาในช่วงเทศกาลอื่นๆ ตลอดปี 2563อย่างไรก็ตามใน 3 ช่วงดังกล่าว กระทรวงคมนาคมจะกำหนดมาตรการอำนวยความสะดวกให้กับประชาชน 5 ด้านคือ จัดเตรียมและเพิ่มจำนวนขนส่งสาธารณะให้เพียงพอ ยกเว้นการจัดเก็บค่าธรรมเนียมผ่านทาง การเพิ่มเที่ยวและรอบบริการ เตรียมสิ่งอำนวยความสะดวกให้บริการประชาชนภายในสถานีขนส่ง ท่าอากาศยาน ท่าเรือ สถานีรถไฟและสถานีรถไฟฟ้า อำนวยความสะดวกด้านข้อมูลการจราจรและเรื่องเรียน ผ่านศูนย์ปฏิบัติการคมนาคม สายด่วน 1356 ตลอด 24 ชั่วโมง และจัดตั้งจุดบริการในสถานี เส้นทางสำคัญ เพื่อให้บริการแก่ผู้เดินทางตลอด 24 ชั่วโมงทั้งนี้เปิดให้ประชาชนมีส่วนร่วมตรวจสอบการกระทำผิดของรถประเภทต่างๆ โดยกรมการขนส่งทางบก จะออกประกาศหลักเกณฑ์การจ่ายส่วนแบ่งรางวัลนำจับ 50% แก่ผู้แจ้งเบาะแสให้แก่เจ้าหน้าที่ จนสามารถดำเนินการกับผู้กระทำผิดได้